ICHI ยังไม่ตัน.!?
ถือว่ายังเติบโตได้ดีท่ามกลางวิกฤตโควิดสำหรับ ICHI ที่โชว์งบปี 64 มีกำไรสุทธิ 546 ล้านบาท เพิ่มขึ้น 6.1% จากปี 63 ที่มีกำไรสุทธิ 515 ล้านบาท
ถือว่ายังเติบโตได้ดีท่ามกลางวิกฤตโควิดสำหรับ ICHI ที่โชว์งบปี 64 มีกำไรสุทธิ 546 ล้านบาท เพิ่มขึ้น 6.1% จากปี 63 ที่มีกำไรสุทธิ 515 ล้านบาท
6 เม.ย. 2565

คุณค่าบริษัท
ถือว่ายังเติบโตได้ดีท่ามกลางวิกฤตโควิดสำหรับบริษัท อิชิตัน กรุ๊ป จำกัด (มหาชน) หรือ ICHI ที่โชว์งบปี 2564 มีกำไรสุทธิ 546 ล้านบาท เพิ่มขึ้น 6.1% จากปี 2563 ที่มีกำไรสุทธิ 515 ล้านบาท
หลัก ๆ มาจากรายได้จากการขายที่เพิ่มขึ้นมาอยู่ที่ 5,228 ล้านบาท โดยเฉพาะยอดขายในประเทศที่เพิ่มขึ้น 13.2% จากกลุ่มสินค้าใหม่ ส่วนยอดขายต่างประเทศลดลง 37.4% รวมทั้งการรับรู้ส่วนแบ่งกำไรจากบริษัทลูกเพิ่มขึ้นเป็น 59 ล้านบาท เมื่อเทียบกับปี 2563 ซึ่งอยู่ที่ 28 ล้านบาท
ขณะที่ต้นทุนทางการเงินลดลงจากปี 2563 อยู่ที่ 13 ล้านบาท เหลือ 2 ล้านบาท ในปี 2564 เนื่องจากมีการชำระคืนเงินกู้ระยะยาวจากสถาบันการเงินตั้งแต่ต้นปี 2564
สำหรับปี 2565 ผู้บริหารมั่นใจจะเติบโตต่อ ภายใต้กลยุทธ์ “3N” ซึ่งประกอบด้วย New Product, New Market และ New Business เพื่อสนับสนุนการเติบโตอย่างก้าวกระโดดในอนาคต  โดยในปีนี้วางเป้าหมายรายได้รวมไว้ที่ระดับ 6,500 ล้านบาท เติบโต 24% จากปีก่อน ซึ่งแบ่งเป็นยอดขายสินค้าในกลุ่มเครื่องดื่มประเภทชาเขียวพร้อมดื่ม ประมาณกว่า 5,000 ล้านบาท ยอดขายสินค้าในกลุ่มเครื่องดื่ม Non-Tea ประมาณ 540 ล้านบาท ยอดขายจากการส่งออก ประมาณ 750 ล้านบาท และรายได้จากการ OEM ประมาณ 150 ล้านบาท
ขณะที่แนวโน้มผลการดำเนินงานในช่วงไตรมาส 1/2565 จะเติบโตขึ้นประมาณ 20% จากช่วงเดียวกันของปีก่อน และเติบโตขึ้นจากไตรมาสก่อน ตามภาวะตลาดที่ฟื้นตัว รวมทั้งภาครัฐมีการออกมาตรการกระตุ้นการบริโภคในประเทศ ประกอบกับบริษัทได้จัดแคมเปญบุกตลาด Traditional Trade ต่อเนื่อง
ส่วนไตรมาส 2/2565 จะมีการ Collaboration กับบริษัทอาหารยักษ์ใหญ่ระดับโลก ออกสินค้าร่วมกันในเดือน พ.ค.นี้ ขณะที่กลุ่มเครื่องดื่ม Non-Tea จะมีการเปิดตัวผลิตภัณฑ์ใหม่ ๆ ออกมามากขึ้น ได้แก่ สินค้ากลุ่มเครื่องดื่มผสมสารกัญชง (CBD) พร้อมวางเป้าหมายยอดขายในปีนี้ไว้ที่ 200 ล้านบาท และสินค้าใหม่กลุ่มเครื่องดื่มอัดก๊าซ (CSD) และออกสินค้ากลุ่มไบเล่ โดยวางเป้าหมายยอดขายในปีนี้ไว้ที่ 100 ล้านบาท
นอกจากนี้ บริษัทเตรียมเซ็นสัญญากับลูกค้า OEM ใหม่ ซึ่งเป็นผู้ประกอบการรายใหญ่ เพิ่มอีก 2 ราย จะเริ่มรับรู้รายได้เข้ามาตั้งแต่ช่วงปลายไตรมาส 2/2565 เป็นต้นไป ซึ่งสนับสนุนให้อัตราการใช้กำลังการผลิตสูงขึ้น ทำให้เกิดการประหยัดต่อขนาด (Economy of scale) มากขึ้น
ด้าน บล.ฟิลลิป ประเมินอัตรากำไรขั้นต้นของ ICHI แบบอนุรักษ์นิยม ทรงตัวจากปีก่อน แต่ด้วยยอดขายที่เพิ่มขึ้นมากกว่าคาด จึงปรับกำไรสุทธิทั้งปีขึ้นเป็น 665 ล้านบาท เพิ่มขึ้น 21.7% จากปีก่อน
สำหรับการประเมินมูลค่า (Valuation) ปัจจุบันราคาหุ้น ICHI ซื้อขายกันที่ P/E ระดับ 28.06 เท่า เทียบกับ P/E ตลาดโดยรวมที่ระดับ 19.50  เท่า ถือว่าราคาซื้อขายสูงกว่าตลาด แต่อย่างไรก็ตาม ถ้าดู P/BV ที่ระดับ 2.48 เท่า ก็อาจสูงกว่าค่าเฉลี่ยที่ส่วนใหญ่ P/BV จะอยู่ที่ระดับ 1–2 เท่า โดยมีราคาเป้าหมายเฉลี่ยที่ 14.40 บาท จากราคาต่ำสุด 13.40 บาท และราคาสูงสุด 15.00 บาท
…
รายชื่อผู้ถือหุ้นใหญ่
รายชื่อกรรมการ